om fastlæggelse af den holdning, der skal indtages på Den Europæiske Unions vegne i De Forenede Nationers Økonomiske Kommission for Europas arbejdsgruppe for toldspørgsmål i relation til transport og i Landtransportkomitéen i forbindelse med den planlagte vedtagelse af en ny konvention om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport

BEGRUNDELSE

1.Forslagets genstand

Dette forslag vedrører afgørelsen om fastlæggelse af den holdning, der skal indtages på Unionens vegne i De Forenede Nationers Økonomiske Kommission for Europas (UNECE's) arbejdsgruppe for toldspørgsmål i relation til transport og eventuelt i De Forenede Nationers Økonomiske Kommission for Europas Landtransportkomité i forbindelse med den planlagte vedtagelse af en ny konvention om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport.

2.Baggrund for forslaget

2.1.Konventionen om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport

Organisationen for samarbejde mellem jernbaner (OSJD), som ni medlemsstater (Bulgarien, Tjekkiet, Slovakiet, Polen, Litauen, Letland, Ungarn, Estland og Rumænien) er medlemmer af, tog initiativ til det foreslåede udkast til konvention om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport (herefter "det foreslåede udkast til konvention"), som blev fremsendt til De Forenede Nationers Økonomiske Kommission for Europa af Den Russiske Føderations regering.

En konvention med et tilsvarende anvendelsesområde er allerede i kraft, nemlig den internationale konvention fra 1952 om lettelse af grænsepassage for passagerer og bagage, der transporteres med jernbane, som otte EU-medlemsstater (Østrig, Belgien, Frankrig, Italien, Luxembourg, Nederlandene, Portugal og Sverige) er kontraherende parter i. På grund af forskellige retlige og proceduremæssige vanskeligheder var det ikke muligt at ændre denne konvention med henblik på at modernisere den. Endvidere støttede medlemslandene i organisationen for samarbejde mellem jernbaner idéen om at udarbejde en ny konvention på dette område i stedet for at tiltræde den forældede konvention fra 1952.

Det foreslåede udkast til konvention dækker tre store EU-politikområder: jernbaner, toldspørgsmål og gældende EU-ret vedrørende grænseforvaltning. Det tager sigte på at fremskynde og forenkle grænsekontrollen med passagertog. De vigtigste nye elementer i udkastet til konvention er fælles koordineret kontrol ved grænserne i stedet for to eller flere på hinanden følgende kontroller på hver side af grænsen, kontrol i tog under kørslen, når togenes køreplaner og stop tillader det, og fastlæggelse af de nærmere enkeltheder i samarbejdet gennem bilaterale eller multilaterale aftaler. Dette forslag vedrører EU-politikområdet grænseforvaltning. Der vil blive udarbejdet et separat forslag om aspekterne af to andre EU-politikområder, nemlig jernbaner og toldspørgsmål.

2.2.UNECE's arbejdsgruppe for toldspørgsmål i relation til transport

Arbejdsgruppen for toldspørgsmål i relation til transport handler inden for rammerne af de politikker, der henhører under De Forenede Nationers Økonomiske Kommission for Europa, og er underlagt Landtransportkomitéens generelle tilsyn. Arbejdsgruppens rolle er at iværksætte og gennemføre foranstaltninger med henblik på harmonisering og forenkling af forskrifter, regler og dokumentation vedrørende procedurerne for grænsepassage for de forskellige former for landtransport.

Unionen er repræsenteret i arbejdsgruppen, hvor alle EU-medlemsstaterne er stemmeberettigede medlemmer.

2.3.Den påtænkte retsakt fra arbejdsgruppen for toldspørgsmål i relation til transport

Arbejdsgruppen for toldspørgsmål i relation til transport holder møde på følgende datoer i 2018: den 12.-14. juni og den 16.-19. oktober. Arbejdsgruppen skal på et af sine møder træffe afgørelse om godkendelsen af den foreslåede konvention og om dens videresendelse til Landtransportkomitéen, der holder møde én gang om året i februar, med henblik på formel godkendelse.

Den påtænkte retsakt bliver bindende for parterne i overensstemmelse med artikel 22 i udkastet til konvention, der bestemmer følgende: "1. Denne konvention træder i kraft tre måneder efter den dato, på hvilken fem stater har deponeret deres ratifikations-, accept-, godkendelses- eller tiltrædelsesdokumenter. 2. For hver stat, der ratificerer, accepterer, godkender eller tiltræder denne konvention efter deponeringen af det femte ratifikations-, accept-, godkendelses- eller tiltrædelsesinstrument, træder konventionen i kraft tre måneder efter datoen for denne stats deponering af sit ratifikations-, accept-, godkendelses- eller tiltrædelsesinstrument".

3.Holdning, der skal indtages på Unionens vegne

3.1.Unionens holdning

Unionen deler målene i udkastet til konvention og støtter idéen om at lette personbefordring med jernbane, men den har ikke identificeret nogen merværdi eller fordele i udkastet til konvention for Unionen eller dens medlemsstater. Det nye udkast til konvention vil ikke gøre allerede eksisterende bilaterale eller multilaterale aftaler overflødige og måske ikke engang fremme nye bilaterale eller multilaterale aftaler, da udkastet til konvention ikke indeholder en model for sådanne aftaler. Mange af bestemmelserne i udkastet til konvention er af ikkebindende karakter og kan ikke gennemføres uden separate ordninger mellem de berørte parter. Foreløbig er den eneste funktion, som udkastet til konvention kunne have, at tjene som reference for indgåelsen af fremtidige multilaterale og bilaterale aftaler.

Set i relation til gældende EU-ret vedrørende grænseforvaltning medfører udkastet til konvention i sin nuværende form ingen nye eller nyttige værktøjer og har derfor ingen merværdi for EU-medlemsstaterne. Det indeholder desuden flere bestemmelser, som er problematiske i forhold til gældende EU-ret, og som det vil være nødvendigt at ændre, hvis Unionen eller dens medlemsstater på et senere tidspunkt ønsker at tiltræde udkastet til konvention. I artikel 6 i udkastet til konvention bør det for eksempel præciseres, at grænsekontrol ikke kan fraviges ved mellemstatslige multilaterale eller bilaterale aftaler: eftersom Schengengrænsekodeksen finder anvendelse ved passage af EU's ydre grænser, kan internationale aftaler kun regulere, hvordan kontrollen gennemføres uden at berøre indholdet af sådanne kontroller.